**Styreleder Rolf Guttorm Kristoffersens tale ved åpningen av det
87. ordinære årsmøte i Norges Råfisklag 13. mai 2025**

**Innledning**

Stortingsrepresentant, statssekretær, årsmøterepresentanter og gjester!

Hjertelig velkommen til det 87. ordinære representantskapsmøtet i Norges Råfisklag. Jeg er glad for å se så mye godt folk samla her i Tromsø.

Vi skal starte med en minnestund over de som har gått bort siden sist vi var samla. Det har det vært ulykker på havet som krevde livet til noen av våre kolleger og andre har gått bort av mer naturlige årsaker. Ingen nevnt og ingen glemt! Jeg vil be forsamlingen reise seg og minnes disse og andre kjente og kjære som har gått bort, med ett minutts stillhet.

**Driftsåret**

Når vi ser på verdenssituasjonen må man nesten kunne si at situasjonen har gått fra vondt til verre. Vi er alle preget av krigene som raser både i Europa og i andre deler av verden. Det er hjerteskjærende å se hvordan befolkninga i Ukraina og i Gaza, lider under krigens grusomheter.

Forholdet mellom supermaktene USA og Kina er meget anspent, og verdenshandelen er preget av usikkerhet som følge av utspillene fra den sittende administrasjonen i Det Hvite Hus. Vi har også fått en situasjon hvor forholdet mellom Europa og USA blir satt på en hardere prøve enn noen regnet med. Det har blitt nesten normalt å snakke om risikoen for krig i vår del av verden og at vi må forberede oss for det.

De siste dagene har også situasjonen mellom India og Pakistan utviklet seg til regulære krigshandlinger, så bekymringene vil ingen ende ta. Det her er jo også atommakter.

Usikkerheten i verdenshandelen vil selvsagt påvirke også vår næring, men de færrest vet med sikkerhet hvordan det slår ut. Enn så lenge går det etter måten, godt i næringa våres.

Riktignok opplevde vi at verdien av Råfisklagets omsetning falt med 11 % til totalt 15,9 milliarder kroner i 2024. Verdinedgangen ble et brudd med tendensen de siste 10 årene med nærmest årlige rekordår for omsetninga. Det må være riktig at si at verdiutviklinga har endret retning.

Verdinedgangen kom som en følge av kvotenedgang og reduserte landinger av viktige fiskeslag. Samtidig medførte en positiv prisutvikling for fersk torsk og store rekelandinger, at nedgangen ble noe mindre enn mange hadde regnet med. Det er også viktig å huske at det er bare 2023 og 2022 som har hatt høyere omsetningsverdi enn 2024. Vi har en nedgang fra et historisk sett svært høyt nivå.

Fortsatt prisoppgang i 2025 gjør at fiskeflåten har fått økt omsetningsverdi så langt i år. I forrige uke passerte vi 10 milliarder kroner og vi ligger vi ca 16 % høyere i omsetning sammenliknet med i fjor.

**Utvikling og bestandssituasjon**

Fjoråret representerte en retningsendring for fiskerinæringa etter mange svært gode år. Vi har vært klar over at dette ville komme da prognosene for kvotefastsetting av viktige bestander, har vært meget negative. Og historia har jo lært oss at intet tre veks inn i himmelen.

Vi har lagt bak oss noen fantastiske år i perioden etter 2013, da vi hadde en rekordhøy torskekvote og en rekordlav torskepris.

Naturligvis er vi aller mest opptatt av torsken som utgjorde 53 % av omsetningsverdien i Råfisklaget i 2024. I år har vi den laveste torskekvota siden 1991, og den foreløpige prognosen er jo at vi skal ytterligere ned i 2026 før vi sakte, men forhåpentligvis sikkert, begynner å tikke oss oppover igjen.

Når vi hører de foreløpige signalene etter vinterens skreitokt gir ikke det grunn til økt optimisme. Forskerne mener vi har hatt det svakeste skreiinnsiget siden 1988 i det området som er omfattet av dette toktet.

Så registrerer jeg at en del fiskere er skeptisk til om forskerne har den fulle oversikten over torskebestanden. Jeg registrerer at på Finnmarkskysten har det vært meget gode fangster av stor og fin skrei også denne vinteren. Klarer forskerne å fange opp vesentlige endringer i gytemønsteret for skreien eller er det noe som går oss hus forbi? Jeg spør – og jeg vet ikke svaret!

Jeg har også registrert at folk med god kunnskap om russernes fiskeriaktivitet, har uttrykt usikkerhet om den russiske fiskeriaktiviteten og kontrollen av denne. Vi får virkelig håpe at vi ikke nok en gang er på vei i er ukontrollert overfiske i Barentshavet. Jeg legger til grunn at være fiskerimyndigheter i tett dialog med Kystvakta og Fiskeridirektoratet, har dette under observasjon.

Seien har jo på mange måter vært vår lille trøst i en mer krevende kvotesituasjon. Men også her ser vi noen faresignal som gjør meg urolig. I fjor fikk vi en fullstendig mislykket seinotsesong på grunn av at seien på Finnmarka var for små for forsvarlig fangsting. Dette ble jo både industrien og flåten rammet av. Så håpet vi alle at han skulle vekse seg litt større til i år. Men det gjenstår å se. Jeg er spent fram mot årets notsesong. Både industrien og flåten har behov for råstoff for å holde aktiviteten i kystsamfunnene oppe.

Fiskeflåten leter etter alle andre muligheter for aktivitet når kvotene på hovedbestandene går ned. Behovet for et solid kunnskapsgrunnlag på de mer marginale fiskeslagene, øker når disse bestandene får økt relativ betydning. Mange har uttrykt bekymring for om kunnskapsgrunnlaget for lange, brosme, kveite, uer og andre fiskeslag, er godt nok når myndighetene skal beslutte reguleringer.

Jeg forventer at myndighetene er tydelig på at HI må ha tilstrekkelig finansiering og tydelige styringssignaler med hensyn til sine prioriteringer.

Råfisklaget har fått NFDs godkjenning til å bruke 7 millioner kroner på å styrke HIs forskning på uer. Ueren er jo en art mange fiskere oppfatter at reguleringene er en barriere for annen fiskeriaktivitet. Styrket kunnskap kan forhåpentligvis gi grunnlag for bedre og mer presise reguleringer og vi er spent på hva som kommer ut av dette prosjektet.

Rekebestanden i Barentshavet er i en meget god forfatning. Rapportene om fangstrater i starten av årets sesong, var meget positive. Sjøl om fangstratene no har normalisert seg, så ser det alt-i-alt positivt ut for rekenæringa. Jeg er imponert over det kvantumet vi klarte å ta unna i fjor og det er å håpe at man får liknende kvanta i år.

Det har særlig imponert meg at det har oppstått nye verdikjeder som resultat av godt samarbeid mellom dyktige markedsaktører som forsøker å finne nye markeder både for kokte og rå reker. Dette har vært viktig for å kunne ta unna så store kvanta som vi hadde i fjor.

Avslutningsvis vil jeg nevne kvalnæringa. For meg er det et stort paradoks at vi ikke klarer å utnytte kvalressursen på en bedre måte. Dette er en meget solid bestand som bør utnyttes bedre. Flaskehalsene er distribusjon og konsum i Norge og distribusjon til Japan. Kvalkjøtt er et fantastisk produkt som vi burde konsumere i mye større grad i Norge. Kanskje burde vi utfordre alle som handler inn proviant til våre fiskefartøy, på at kvalkjøtt burde stå som et fast innslag på menyen i fiskebåter. Jeg fester også håp til at det er nye aktører som planlegger å fryse kvalkjøtt om bord og at det ser ut til å kunne åpne seg muligheter for tradisjonelt ferskt kvalkjøtt også til Japan. Det er bare å krysse fingrene og legge kvalkjøtt på grillen i sommer – folkens!

**Utsiktene framover**

Vi er alle preget av den store usikkerheten som råder i verdenshandelen og andre forhold knyttet til den geopolitiske situasjon.

Men jeg har no alltid valgt å være optimist. Jeg er glad for at jeg har mitt virke i ei næring som produserer mat. Topp kvalitet villfanget sjømat til våre markeder kan umulig bli umoderne sjøl om det helt sikkert kommer til å svinge også i framtida.

Det store bildet er jo også at den økonomiske situasjonen i Norge god. Det går enda godt i norsk økonomi på tross av den usikkerheten som råder.

Så vet vi at næringa vår står overfor utfordringer med prognoser for fortsatt kvotenedgang. Dette kommer helt sikkert til å prege kystsamfunnene i noen år framover. Hvor lenge er vanskelig å si.

I inneværende år har prisoppgangen på viktige fiskeslag gjort at fiskeflåten har kommet vesentlig bedre ut enn mange regne med. Dette har bidratt til at omsetningsverdien har økt i Råfisklagets distrikt på tross av kvotenedgangen. Men det er neppe tvil om at fiskeindustrien har store utfordringer med kvotenedgangen. Konsekvensene vises blant annet som redusert sysselsetting og aktivitet i kystsamfunnene. Dette rammer alle som har hjerte for kysten.

Så har jeg omtalt kvotesituasjonen og jeg skal ikke bruke mer tid på den, sjøl om det kanskje er det aller viktigste temaet for fiskerinæringa. Men det hele næringa trenger no, er smidighet fra myndighetene slik at vi kan opprettholde så mye aktivitet som over hode mulig. Vi er inne i en fase hvor man må være forsiktig med å legge nye byrder på verdikjeda – men kanskje heller utøve fleksibilitet for å kunne bidra til mest mulig aktivitet.

Vi trenger også fokus på bekjemping av fiskerikriminalitet. Her er det avgjørende at politiet disponerer nødvendige ressurser for å ta de som velger en kriminell løpebane. Kun politimetoder fungerer når man skal ta kriminelle.

Jeg observerer at noen uttrykker skuffelse over at ikke Råfisklaget har avdekket de sakene som har vært omtalt i media den siste tiden. Råfisklaget har en viktig rolle i fiskerikontrollen. Vi muliggjør det å være lovlydig fisker og fiskekjøper innenfor et meget komplisert regelverk. Hvis noen velger å bli kriminell, så er det politimetoder som må til for å ta disse.

I fjor vedtok Stortinget kvotemeldinga og i den var det også noen hilsninger til salgslagene.

Torskesalgslagene fikk blant annet en anmodning om å styrke bruken av auksjon av fryst torsk og sei. Dette har vi fulgt opp i tråd med de anbefalingene som kom i Nofimas evalueringsrapport av vår auksjon av fryst fisk. Etter en omfattende høringsrunde, ble et justert auksjonsregelverk iverksett fra 10. mars i år.

Klippfiskindustrien på Sunnmøre har uttrykt kritikk av salgslagenes praktisering av auksjonen på fryst fisk. Jeg kunne sagt mye om denne kritikken, men jeg tror vi no skal se framover og følge opp hvordan det nye auksjonsregelverket fungerer. Råfisklaget omsatte tross alt 60 % av den fryste torsken på auksjon i fjor, og det oppfatter vi som et meget godt resultat som er sterkt underkommunisert fra klippfiskaktørene på Sunnmøre.

Videre har Stortinget anmodet salgslagene om *«… å gjøre styrene sine mer representative og inkludere en større bredde av kompetanse for å ivareta hensynet til hele verdikjeden…»*. De eksterne styremedlemmene skal utgjøre 25 % av styret.

Her har styret fulgt opp årsmøtevedtaket fra i fjor og etablert en arbeidsgruppe med representanter fra alle eierorganisasjonene. Gruppa framla sin rapport ved årskiftet. Styret legger nå fram forslag til årsmøtet i tråd med arbeidsgruppas anbefalinger. Jeg mener derfor vi har gjennomført en god prosess i en sak som kan oppfattes som krevende. De øvrige salgslagene har no gjort sine tilpasninger til dette stortingsvedtaket.

**Avslutning**

Så skal jeg begynne å gå inn for landing.

Vi står foran et skifte i ledelsen i Råfisklaget til høsten. Svein Ove Haugland meddelte meg og styret i høst sin avgang og vil tre inn i pensjonistenes rekker ved årets slutt. Begrepet å gi seg på topp kan trygt sies her og æ e imponert over innsatsen hans i Råfisklaget og en imponerende karriere gjennom mere en 35 år.

Styret valgte etter en god prosess å tilby Charles Aas stillingen som ny direktør og vi er svært glade for at han ønsker å lede Råfisklaget videre framover. Charles har jobbet i Råfisklaget i 14 år og har tatt nye og større oppgaver disse årene og er godt rustet til oppgaven.

Jeg vil personlig takke deg Svein Ove for den gode måten du tok meg imot som ny styreleder og det nære og gode samarbeidet vi har hatt.

På vegne av meg selv, styret og folket på sjø og land så takker vi så mye for den gode innsatsen, det gode samarbeidet og ditt bidrag for utviklingen i fiskerinæringen gjennom ditt virke i Råfisklaget!

Så har jeg konstatert at mangeårige regiondirektør Jan Erik Strøm og leder for vår avdeling for ressurs og miljø, Charles Ingebrigtsen også orienterer seg mot pensjonisttilværelsen. Jeg vil takke dem for suveren innsats for fiskerinæringa, og så er det hyggelig å konstatere at vi har fått på plass gode etterfølgere i ho Ina Kjøl i Kristiansund og han Einar Mortensen som ansvarlig for vår kontrollvirksomhet.

Årsmøtet er jo på mange måter eksamensdag for styret når fjorårets resultater og planene framover, skal evalueres. Jeg ser fram til de diskusjonene som kommer.

Jeg oppfatter at vi har et svært godt kollegium i styret og arbeidsutvalget når vi skal lede Råfisklaget. Vi fikk jo inn tre nye kolleger i styret under fjorårets valg, og det har definitivt tilført ny kompetanse til styret. Jeg vil takke kollegene i styret og AU for et utmerket samarbeid også i året som har gått.

Så vil jeg på vegne av alle fiskerne, styret og meg sjøl, takke administrasjonen og de ansatte i Råfisklaget for et meget godt samarbeid. Råfisklaget er en tjenesteytende organisasjon og vi er derfor svært avhengig av egenskapene til folkan som jobber her.

Videre vil jeg takke alle fiskerne for innsatsen gjennom året som har gått. Uten at fiskeflåten gjør en best mulig jobb, vil det være vanskelig å skape verdier for resten av verdikjeda. Jeg vet at mange søker etter alternative strategier for å sikre inntekter og aktivitet i kystsamfunnene no når kvotene går ned.

Det er neppe tvil om at våre kunder i fiskeindustrien er presset når kvotene går og konkurransen om råstoff er tøff. Jeg vil takke industrien for den viktige kapasiteten dem representerer for at fiskeflåten skal kunne drive rasjonelt. Folket på kysten vet godt hvor gjensidig avhengig fiskere og fiskeindustri er av hverandre.

Videre vil jeg takke Råfisklagets eierorganisasjoner, Norges Fiskarlag, Nærings- og fiskeridepartementet, Fiskeridirektoratet, Mattilsynet, Kystvakta og fou-miljøene for samarbeidet i året som gikk. Også takk til øvrige salgslag som vi samarbeider med på en utmerket måte gjennom foreningen Norsk Villfisk.

Jeg vil også rette en takk til våre forhandlingsmotparter Sjømat Norge og Sjømatbedriftene for samarbeidet. Jeg synes i hovedsak at samarbeidet fungerer svært godt.

For øvrig viser jeg til styrets beretning og ser fram til gode debatter og konstruktive vedtak.

Jeg erklærer med dette det 87. representantskapsmøtet i Norges Råfisklag, for åpnet.

Takk for oppmerksomheten!